
–INGEN UTVEI–


Lovord om Brenda Novaks Falskt paradis

«Novak, en mester i sjangeren spenningsromantikk, er klar med sin siste trilogi … Dette er bøker spekket med markante karakterer og spenning på høyt nivå. En av de beste bøkene i 2010.»

–Suspense Magazine



«Novak blander med dreven eleganse romantikk, grøssende spenning og realistiske og sammensatte personer i en roman som ganske sikkert vil holde leserne i ånde til siste side.»

–Booklist



«Den første i Novaks nyeste spenningstrilogi handler om agentene i det private vaktselskapet Department 6, og er en gripende historie som trekker leserne inn i en brutal verden, fylt av brennende lidenskap

og mørke ugjerninger.»

–Library Journal



«En hyperspennende thriller, umulig å legge fra seg.»

–Fresh Fiction



«Brenda Novak har skrevet en av de beste spenningsromanene i 2010… Novak demonstrerer nok en gang at hun er

dronningen av spenningsromantikk.»

–Midwest Book Review



«Novak har skrevet en førsteklasses roman, spekket med romantikk og grøssende spenning… en fengslende historie som ingen leser

klarer å legge fra seg før siste side.»

–Romance Reviews Today


Kjære leser!

Jeg ser sjelden på tv. Ikke at jeg har noe imot fjernsyn, men jeg føler at det stjeler tid jeg kan bruke til andre ting som er viktigere for meg. Så av og til går jeg glipp av de mest populære seriene. Jeg har for eksempel aldri sett Seinfeld, Venner for livet, Sex and the City, Survivor eller Lost. Jeg gikk glipp av Prison Break også, helt til jeg var i Utah og besøkte datteren min og fikk se den på DVD. «Du kommer til å elske den», sa hun, og hun fikk rett. Jeg ble totalt fengslet av både karakterene, handlingen, skuespillet og dialogene. Ja, så fascinert ble jeg at jeg siden leide hele serien og så alt sammen. Men da alt var sett, kom jeg til at det var én ting jeg ville ha forandret på, og det var romantikken mellom de to hovedpersonene. For meg var det den mest interessante delen i hele historien.



Jeg bestemte meg for å skrive en serie selv, med handling fra et fengsel med maksimum sikring, og jeg valgte et av de mest beryktede fengslene i Amerika, Pelican Bay i Nord-California. I et sånt miljø måtte jeg ha en del veldig spesielle skikkelser, og jeg tror jeg har klart å finne dem i Peyton og Virgil. Virgil er sannsynligvis en av de mest plagete helter jeg noensinne har skapt, og jeg forelsket meg momentant i ham. Jeg håper dere vil gjøre det også.



Jeg vil gjerne få rette en spesiell takk til Michelle Thomas. Hun har vært til stor støtte under skrivingen min, og i tillegg har hun hjulpet meg enormt med å skaffe penger til diabetesforskningen. En av skikkelsene i denne boken har fått navnet hennes, fordi hun var sjenerøs nok til å betale for det spesielle privilegiet under den siste auksjonen min.



Jeg håper dere vil like boken!

Brenda Novak


Til David Doglietto

Takk for at du brukte store deler av fridagen din til å vise meg rundt i Soledad Prison (en fascinerende opplevelse),

og for at du har svart på alle mine spørsmål og e-poster,

for at du leste gjennom boken min underveis

og rettet opp feilene mine, og for alt du har lært meg

om hvordan det virkelig er «innenfor».

Dine kunnskaper og din oppfølging har vært meg til stor hjelp –og din hjelpsomhet har vært til stor inspirasjon for meg.

Takk, Dog.


1

Isolasjon er summen av fortvilelse for et menneske.

Thomas Carlyle



Peyton Adams så på de tre mennene som hadde kjørt med henne fra fengselet til det offentlige biblioteket, og på de to som de i all hemmelighet var kommet for å møte. Hun visste at det hun hadde å si ikke kom til å bli godt mottatt, spesielt ikke av fengselsdirektøren, som var blitt desperat nok til å prøve alt, men hun følte seg forpliktet til å si sin mening uansett. –Jeg sier nei. Det er altfor risikabelt. Vi kan kanskje beskytte ham hvis vi setter ham på sikkerhetsavdelingen, men ikke sammen med andre. Det går ikke.

Simeon Bennett, mannen hvis liv hun prøvde å redde, satt på den andre siden av konferansebordet. Han smalnet de isblå øynene og stirret på henne. –Er du uenig? spurte hun.

–Jeg er sikker på at jeg kan gjennomføre oppdraget. Ellers ville jeg ikke sittet her, sa han.

Han var ansatt i Department 6, et selskap hun aldri hadde hørt om, men som åpenbart var et privat vaktselskap i L.A., og han så ut som en hvilken som helst annen innsatt hun hadde sett i løpet av de seksten årene hun hadde arbeidet i fengselsetaten. Han var rundt en nitti høy, veide antagelig omtrent 120 kg og så ut som om han var hugget i stein. Musklene presset på under den nystrøkne skjorten, det lyse håret var helt kortklippet, i militær stil, og han var på mange måter en skremmende person. Men han ville trenge mer enn bare muskler og et skarpt blikk om han skulle overleve i Pelican Bay-fengselet. I hvert fall hvis han kom til å skremme feil person.

–Jeg tror ikke du forstår hvordan det er. Hun gjorde en bevegelse mot døren, som de akkurat hadde lukket, for å understreke at det var et fengsel de snakket om, selv om Pelican Bay lå tolv kilometer nordøst for biblioteket, innhyllet i tåke den kalde januardagen.

Han så ut som om han ville argumentere mot det hun hadde sagt, men av en aller annen grunn ombestemte han seg. Eller kanskje han bare ladet opp til en avsluttende salve. Rick Wallace, en av underdirektørene i Californias fengselsvesen og mannen som hadde brakt ham hit, begynte å argumentere i stedet.

–Jeg vet at det vi foreslår er uvanlig, men problemene ved Pelican Bay har nådd et kritisk nivå. Noe må gjøres. Direktøren er fast bestemt på å finne og straffeforfølge den som drepte dommer Garcia. Han rettet litt på det dyre, konservative slipset sitt. –Både departementssjef Hinckley og guvernøren støtter ham fullt og helt i dette. Og flere aviser har allerede begynt å skrive om at Pelican Bay er senter for gjengvirksomhet, så vi er nødt til å handle med besluttsomhet. Han nikket mot Simeon. –Mr. Bennett forstår risikoen. Han arbeider riktig nok i privat sektor, men har arbeidet innenfor feltet kriminalrett i nesten ti år, så jeg mener at vi bør gi ham en sjanse.

Stillheten i biblioteket sto i sterk kontrast til Peytons rastløse uro. –Det er fint at han har erfaring, men jeg er sikker på at ingenting av det han har gjort tidligere har forberedt ham på dette. Og mener du at han kan gjøre jobben alene?

–Han blir ikke alene, sa Wallace. –Han vil jo ha din fulle støtte, ikke sant?

–Det lille jeg kan bidra med fra administrasjonsbygningen, mener du? Ok, jeg kan selvfølgelig sørge for at han får medisinsk hjelp når han blir knivstukket, men…

Wallace åpnet den tynne dokumentmappen sin. –Prøver du å fortelle meg at du ikke kan sørge for sikkerheten til de innsatte i fengselet, underdirektør?

–Fengslene er bygget for å sikre trygghet for dem som er utenfor. Og det er der jeg mener mr Bennett bør være, svarte hun. –Hvis han blir plassert sammen med de innsatte og begynner å stille for mange spørsmål, feil spørsmål, vil han neppe overleve en uke engang. Og skulle han likevel gjøre det…

–Protesten din er notert, Peyton. Fengselsdirektør Fischer avbrøt henne og nikket til tegn på at hun skulle sette seg. Han hadde vært direktør for Californias mest beryktede fengsel i bare tre år, men var sekstien år gammel nå og hadde vært i fengselsetaten dobbelt så lenge som henne. Han hadde vært ansatt ved Corcoron og San Quentin før han kom til Pelican Bay, var personlig venn av Arnold Schwarzenegger, guvernøren som hadde ansatt ham, og styrte fengselet sitt med jernhånd. Han var ikke spesielt godt likt verken av de ansatte eller de innsatte. Han var undersetsig og hjulbent, med tønneformet brystkasse og en hes, raspende stemme, og minnet om en gråsprengt eremitt. Etter Peytons oppfatning forvekslet han rehabilitering med straff. Hun gledet seg til den dagen han skulle pensjonere seg. Hun var hans nestkommanderende og håpet å rykke opp   og få overta hans stilling, og når det skjedde, aktet hun å lede fengselet på en helt annen og mer moderne og opplyst måte.

–Hva mener du, Rosenburg? Fengselsdirektøren snudde seg mot den yngre mannen som satt til venstre for ham.

Betjent Frank Rosenburg var leder for fengselets fire mann store politistyrke. Han var i slutten av trettiårene og var kledd i politiuniform. Han ledet overvåkingen og kontrollen av all narkotika- og gjengaktivitet i fengselet, og var i tillegg sjef for etterforskningen av alle andre typer forbrytelser som ble begått i eller hadde sin opprinnelse i Pelican Bay-fengselet, inkludert drap, hvitvasking av penger, bankran, innbrudd og til og med prostitusjon… Rosenburg og teamet hans hadde hendene fulle. Fengselet hadde 3343 innsatte, de fleste av dem på nivå fire, «de verste av de verste,» for å bruke uttrykket Peyton hadde hørt til kjedsommelighet siden hun startet i stillingen sin seks måneder tidligere, så en styrke på fire etterforskere var selvfølgelig altfor liten i forhold til antallet fanger.

Sikkerhetsavdelingen, Security Housing Unit, eller SHU, som den gjerne ble kalt, burde naturligvis gjort politimennenes arbeid lettere. Rundt 120 av fengselets innsatte ble holdt i total isolasjon, og fikk ikke komme ut av betongcellene sine annet enn en eneste time per døgn, da de fikk lov til å gå frem og tilbake, alene, i en betongbunker på størrelse med en squashbane. Men tross den konstante overvåkingen de ble utsatt for og tross det faktum at de ikke fikk et eneste privilegium i fengselet, klarte de likevel å drive en omfattende kriminell aktivitet som påvirket folk både innenfor og utenfor fengselet.

Frank strøk seg over det mørkebrune bukkeskjegget. –Du vet hvordan det er, sjef. Vi jobber oss halvt i hjel, men det tar timevis hver eneste dag bare å gå gjennom fangenes kommunikasjon. De kriminelle vinner. Jeg tror det er Hells Fury som står bak drapet på dommer Garcia. Detric Whitehead eller en annen har bestilt drapet. Garcia skulle lede saken mot Chester Wellington, og det ville ikke Hells Fury. Men hvordan de har klart å gjennomføre det, aner jeg ikke. Og å bevise det? Det blir alt annet enn enkelt.

–Så du liker denne ideen, altså? sa Fischer.

Frank så på Simeon. Det var mer enn tydelig at han ikke likte ideen, men i motsetning til direktøren avviste han den ikke kontant. –Jeg vil heller at det skal bli ansatt noen flere etterforskere på teamet mitt, så  vi  kan få gjennomført etterforskningen selv.

–Det er ikke ressurser til å ansette flere. Det vet du godt. Direktøren trommet de gule neglene sine mot bordplaten.

–Vi kan alliere oss med Santa Rosa-politiet og opprette en spesialstyrke, slik de gjorde under Operation Black Widow, sa Frank.

Direktøren lo kort. –Er det løsningen din? Operation Black Widow omfattet tretti offentlige byråer, inkludert FBI. Den tok nesten tre år og var en av de mest omfattende og dyreste etterforskninger av gjengaktivitet i USA til dags dato. Hvis delstaten ikke har ressurser til å ansette noen få politifolk til, har de i hvert fall ikke penger til en ny Operation Black Widow.

Frank rettet ryggen. –Vel, vi kan ikke tillate oss å feile i denne saken. Gjør vi det, får Hells Fury enda større makt. Og makten deres øker med skremmende fart, både innenfor og utenfor murene, det trenger jeg neppe å fortelle dere.

–Operation Black Widow lyktes på grunn av en informant, sa Wallace. –Og det er nettopp det vi mangler her. Uten informasjoner, navn, tidspunkt og steder har vi ingenting. Det eneste vi vet, er at en ny gjeng er i ferd med å overta Pelican Bay og at virksomheten er i ferd med å bre seg over hele Nord-California.

–Kanskje vi kan få en eller annen til å snakke, sa Peyton. –En eller annen som er i ferd med å bli løslatt på prøve og som kanskje har lyst til å nyte friheten i stedet for å ende opp som fotsoldat i et av Hells Furys gateregimenter og havne bak murene igjen i løpet av kort tid.

Rosenburg nikket. –Buzz Criven skal ut på prøve i neste måned. Kanskje vi kan tilby ham en avtale…

–Vi har ingen garanti for at han vil holde sin del av den. Fischer lukket to fingre om neseryggen et øyeblikk. –Du vet hva som står på spill for ham, hvordan disse jævlene lyver.

–Ja, det er nettopp derfor vi nå skaper en muldvarp, sa Wallace.

Men til hvilken pris? undret Peyton seg. Var et menneskeliv virkelig mindre verdt enn utgiftene til en vanlig, ordinær etterforskning? Hvis Simeon Bennett trodde at han ville klare å skaffe seg tillit hos Hells Fury bare fordi han var hvit og spilte rollen som innsatt, tok han sørgelig feil. Gjengvirksomhet fungerte ikke på den måten.

–Blod inn, blod ut, det er koden disse gjengene lever etter, i hvert fall de vi har i Pelican Bay, sa hun og så på Simeon. –Du vet hva det betyr, ikke sant?

Han foldet hendene på bordet foran seg. De var fulle av merker og arr og bar preg av en rekke slagsmål og fysiske sammenstøt, men det som først og fremst fanget blikket hennes var ordene love og hate som var tatovert over knokene hans. Han var tydeligvis ingen vanlig, typisk politimann… teknisk sett var han vel ingen politimann i det hele tatt… men det betydde ikke at han ikke ville være i fare om han ble plassert sammen med straffedømte voldtektsforbrytere, drapsmenn og gjengkriminelle.

–Prøver du å teste meg i gjengspråket? sa han.

Hun rettet på draktjakken sin. –Antyder du at du er villig til å knivstikke noen for å komme deg inn i miljøet? For i så fall skal jeg reservere en celle til deg straks.

Han blunket til henne. –Nå begynner vi endelig å komme noen vei her.

Hun stirret forbløffet på ham. –Er det denne mannen her du vil ha inn i fengselet vårt? sa hun til Wallace.

Han gliste. –Perfekt, ikke sant?

Hun trakk pusten dypt og talte til ti innvendig. –Liker du svaret hans?

Wallace så rolig på henne. –Jeg mener han virker troverdig. Og det er det vi trenger. En som virker troverdig.

Hun bøyde seg frem. –Det jeg prøvde å få frem, er at det må mer til enn ord for å få innpass i en gjeng.

–Simeon og jeg har allerede diskutert det, svarte han. –Vi skal iscenesette visse… hendelser. Det vil naturligvis kreve et visst samarbeid fra din side også, men vi kan få en knivstikkingsepisode eller… hva som helst annet til å virke reelt.

Peyton tok opp en kulepenn noen hadde lagt igjen på bordet og brukte den til å understreke ordene sine. –Du forstår ikke. Du kan ikke velge ut hvem du vil knivstikke. Det er Hells Fury som bestemmer.

–Vi skal nok finne ut av det. Wallace så på Fischer, med et blikk som med all tydelighet sa: Tenkt å la henne fortsette å motarbeide oss?

Fischer tok til orde igjen, men han kritiserte ikke Peyton. Han virket mer interessert i en nærmere forklaring.

–Vil departementet betale for etterforskningen?

–Ja, svarte Wallace fort. –Selvfølgelig. Det blir blåbær sammenlignet med hva det vil koste om vi ikke struper dette problemet så raskt som mulig.

Fengselsdirektøren var under konstant press for å holde budsjettet nede… alle fengselsledere ble stilt overfor det samme kravet for tiden, med de økonomiske problemene som hadde rammet California. Delstaten hadde en større andel av befolkningen sin sittende bak murene enn noen annen i hele USA, og strevde med å klare utgiftene dette medførte. Men Peyton mente at de ikke kunne spare penger når de risikerte en manns liv, selv om den mannen var dumdristig nok til å la seg involvere i en slik farlig operasjon som den det her var snakk om. Hun håpet at den femte personen ved bordet, Joseph Perry, en av avdelingssjefene under henne, ville si sin mening også nå, slik hun selv hadde gjort.

Men hun burde visst bedre enn å regne med noen støtte fra ham. Han var stum som en østers.

Hun så skarpt på ham. –Har du ingenting å si? spurte hun.

Han snufset, hadde stadig problemer med allergiene sine, og sa til slutt, med sin karakteristiske nasale stemme: –Jeg, eh, jeg tror det kan fungere.

Han ga med andre ord blanke i om det gjorde det eller ikke. Det var ikke hans liv som risikerte å gå tapt.

Peyton snudde seg mot fengselsdirektøren igjen. –Tenk i hvert fall grundig gjennom det, sir.

–Jeg har allerede gjort det. Fischer så på Simeon. –Er du sikker på at du har mot nok til dette, unge mann?

Bennett trakk på smilebåndet og brettet opp det ene ermet sitt og viste frem en tatovering som så ut som et fangenummer.

–Er du tidligere straffedømt? utbrøt Peyton fortørnet.

Bennett nikket.

–Å, bare det som manglet. Da føler jeg virkelig at vi kan stole på deg. Hun visste at det bare var de verste og mest krigerske fangene som tatoverte fangenummeret sitt på armen.

Han ignorerte sarkasmen hennes. –Jeg er mer skeptisk til å stole på deg. Med de reservasjonene du tydeligvis har.

Peyton hadde svaret sitt klart, men direktøren kom henne i forkjøpet. –Hva har du sittet inne for?

–Overlagt drap. Han stirret hele tiden på Peyton, til tross for at det ikke var hun som hadde stilt spørsmålet. Han var interessert i reaksjonen hennes. Hun så på ham med åpen munn, hun var så lamslått at hun ikke fikk frem et ord

Rosenburg skjøv stolen sin tilbake. –Hvor lenge satt du inne?

Simeon hadde sett Peytons sjokk og avsky, det var mer enn tydelig. Han flirte hånlig, men denne gangen så han på Frank da han svarte. –I nesten seks år.

–Det som skjedde med mr Bennett var… uheldig, sa Wallace. –Men takket være beviser som kom frem en tid etter at han ble dømt, ble han frikjent.

Frikjent. Det gikk noen sekunder før betydningen av ordet gikk opp for Peyton. Men selvfølgelig, tenkte hun, han kunne umulig ha begått drapet han var blitt dømt for. Ellers ville han jo aldri sittet her nå. Han ville selvfølgelig ikke jobbet for fengselsetaten i California om han hadde drept et menneske.

Men seks år? For en forbrytelse han ikke hadde begått? Og likevel var han villig til å gå bak murene igjen og sette seg i den sårbare posisjonen han uvilkårlig ville havne i der?

–Hvis du tror det er nok til å overbevise meg om at du er ideell for dette oppdraget, tar du feil, sa hun til ham.

–Og hvorfor det? spurte han.

–Noe så tragisk… det er nødt til å ha… forandret deg.

En muskel beveget seg i kinnet hans. –Jeg er skadet på sinnet, mener du?

Hun så på de andre for å få støtte, men fikk bare nysgjerrige blikk tilbake. –Det er mulig, ja.

Simeon skjøv haken frem. –Jeg har bestått alle psykologitestene mine med glans.

Wallace delte ut en brun konvolutt, en til hver. –Her finner dere mr Bennetts historie. Med hans spesielle og uvanlige bakgrunn regner jeg med at dere vil ha spørsmål. Vi vil at dere skal føle dere bekvemme med det som vi har planlagt… vel, så bekvemme som det er mulig for noen av oss å føle oss i denne situasjonen, da. Men vi har gjort hjemmeleksen vår, det kan jeg love dere. Vi kaller oppdraget Operation Inside, og vi venter at det skal bli en suksess.

–Vi…, gjentok Peyton.

–Departementet.

Peyton så på Simeons knoker. Love. Hate. Hvilken av de to følelsene var sterkest i ham? –Hvor sonet du?

–I det føderale systemet.

Han kunne forklart seg litt nærmere, men gjorde det ikke. Fordi han ikke ville at hun skulle grave for dypt i fortiden hans? I så fall gjorde det henne urolig. En mann som hadde sittet seks år i fengsel for drap, kunne ha en rekke mørke hemmeligheter, selv om han var blitt frikjent og selv om han hadde jobbet i privat sektor i lang tid.

–Hvor lenge er det siden du ble løslatt? ville direktøren vite.

Simeon nølte med svaret sitt, og det var mer enn tydelig at han ikke likte å snakke om dette, å bli forhørt på denne måten. –Ti år.

–Og du har vært ansatt i Department 6 hele tiden?

–Jeg ble først politimann og så gikk jeg over i privat sektor, men jeg har vært ansatt i Department 6 mesteparten av tiden, ja.

–Hvor gammel var du da du ble fengslet da? ville Peyton vite.

–Atten.

Han hadde vært veldig ung, tenkte hun. Fengselsoppholdet måtte ha virket sterkt på ham i slik ung alder. –Familien din må ha vært knust.

Han lot seg ikke lure av medfølelsen i stemmen hennes. Han visste at hun fisket etter flere opplysninger. –Ja, de var det, sa han kort.

Han skjulte helt tydelig saker og ting, det ble hun mer og mer overbevist om. Hun håpet inderlig at direktør Fischer ville tenke seg om både en og to ganger før han gikk med på planen, men Fischer reiste seg bare, uten å bry seg med å åpne konvolutten han hadde fått, og rakte Wallace hånden.

–Vi skal gjøre alt vi kan for å sikre at han er trygg. Når starter oppdraget?

Faen. Peyton bet tennene frustrert sammen. Fischer aksepterte planen.

–Vi håper han kan begynne like etter de andre overføringene førstkommende tirsdag, sa Wallace, mens han tok Fischer i hånden. –Det blir en travel ettermiddag, og det vil hindre at han blir lagt for mye merke til.

Det var fredag nå, og det betydde at etterforskningen skulle starte om fire dager… og etter Peytons mening ville en så flott mann som Simeon bli lagt merke til uansett.

Frank reiste seg også og lot hånden hvile på verktøybeltet sitt. –Hvilken historie skal han presentere?

–Det vil fremgå av papirene hans at han er dømt for å ha drept sin stefar, sa Wallace. –Jo nærmere sannheten vi holder oss, jo mer overbevisende vil det bli.

–Sannheten? gjentok Peyton.

Hun og Wallace hadde egentlig gått greit overens hele tiden, men i dag vrengte han liksom på leppene hver gang hun åpnet munnen. –Det var det han satt inne for, for ti år siden.

En skjelving løp oppover ryggraden hennes. Bennett hadde ikke bare vært dømt for drap, men for drap på en person som han hadde hatt et nært familiært forhold til. Det gjorde henne utilpass og urolig, selv om juryen som dømte ham hadde tatt feil. Det måtte uansett ha vært en grunn til at han ble dømt.

Simeon rettet de gjennomtrengende blå øynene mot henne igjen, og hun fikk en følelse av at han forsto avskyen hennes… at han både ventet den og mislikte den.

–Hvem drepte din stefar da? spurte hun.

Han smilte bare, og Wallace svarte for ham. –Onkelen hans. Han sitter i Solano State nå og venter på at rettssaken hans skal komme opp. Han har også en mor i L.A., der han vokste opp, som kan ha ansporet sin bror til å utføre drapet. Visse indisier tyder på det, men det er ikke funnet konkrete bevis, så hun er aldri blitt siktet. Den eneste andre i familien er en yngre søster, som nå er skilt og mor til to. Flere opplysninger du trenger, underdirektør?

Ja… en hel rekke. Hvis moren hans hadde overtalt sin bror til å myrde ektemannen, hvorfor hadde da Simeon blitt dømt for drapet og måttet gå i fengsel? Hadde hun bare latt det skje? Eller hadde hun og broren prøvd å velte skylden over på ham? Peyton hadde en masse spørsmål hun ønsket svar på, men hun valgte å la være å stille dem. Fischer kom helt tydelig til å gå i gang med planen enten hun nå var enig i den eller ikke. –Nei, sa hun kort.

–Vel, da er vi klar til å ta imot ham på tirsdag. Fischer nikket mot døren, som om han ventet at Wallce ville gå ut foran ham, men Wallace rørte seg ikke.

–En ting til.

Noe i stemmen hans fikk alle til å rette blikket mot ham.

–Bennetts virkelige identitet og alt annet som angår Operation Inside er topp hemmelig, absolutt alt. Er det klart?

–Du kan slappe helt av, sa Fischer. –Jeg skal informere alle mine underordnete om situasjonen og gjøre klart for dem hva som ventes av dem.

–Nei. Wallace ristet på hodet. –Du skal ikke fortelle noe til dem. De eneste som skal vite om dette, er de som befinner seg her i dette rommet nå.

Fischer klødde seg på dobbelthaken. –Kan vi ikke engang fortelle det til vaktene som jobber i fengselet?

–Nei.

–Men… hvordan skal de kunne beskytte ham da?

Wallace åpnet jakken sin og hektet tomlene i beltet, som om han poserte for GQ. Han hadde ambisjoner om å bli direktør for fengselsetaten i California en dag. Han hadde aldri sagt det høyt, ikke til Peyton, men det gikk tydelig frem av måten han prøvde å imponere alle sine overordnete og i den harde, ubøyelige måten han behandlet dem som sto under ham. –De skal ikke gjøre noe mer for ham enn for noen av de andre innsatte, sa han.

–Men… Direktøren begynte omsider å protestere, men han ble straks avbrutt.

–Blir han behandlet annerledes enn de andre, risikerer han å bli drept. Ett eneste avslørende blikk vil være nok.

Fischer knappet igjen frakken sin. –Måten dette er lagt opp på virker ikke videre sikker.

Som Peyton allerede hadde prøvd å påpeke…

–Det er den eneste muligheten vi har, sa Wallace. –Vi kan ikke ta sjansen på en lekkasje.

–Min stab er hundre prosent pålitelig, insisterte Fischer.

Wallaces giftering var ikke på langt nær så imponerende som den tunge gull- og diamantringen han hadde kjøpt for å feire den nylige forfremmelsen sin. Han løftet hånden for å påkalle alles oppmerksomhet før direktøren fikk sagt noe mer, og Peyton la igjen merke til ringen. –Det er 1400 ansatte i dette fengselet. Jeg anklager ingen, men vi vet alle at det går narkotika, meldinger og våpen både inn og ut av fengselet. Og for at dette skal kunne skje så ofte som det gjør, må en god del av de ansatte være involvert i trafikken. Et eneste advarende ord til Hells Fury, og… vel, jeg trenger neppe å fortelle dere hvor fort ryktet vil spre seg og hva som vil kunne skje som et resultat av det.

Fischer rynket brynene. –Så denne etterforskningen kommer til å involvere både ansatte og innsatte, altså?

–Det gjenstår fremdeles å se, ikke sant? Wallace lukket stressmappen sin, og han og Simeon forlot rommet.

Fischer, Rosenburg og Perry ble stående og se på hverandre. Fischer ba til slutt Rosenburg og Perry om å ha dem unnskyldt et øyeblikk, og de to mennene gikk ut i bilen for å vente der.

Peyton stålsatte seg og regnet med en krass reprimande for manglende samarbeidsvilje under møtet. Han nølte aldri med å fortelle henne hva han mente om oppførselen hennes, og fordi de hadde så forskjellige oppfatninger og meninger om saker og ting, skjedde det oftere enn hun likte å tenke på. Men denne gangen overrasket han henne.

–Du liker ikke denne planen, hva? sa han.

Dette hadde hun allerede gjort klart. –Nei, sir.

–Tror du ikke Bennett vil klare oppgaven?

–Jeg er usikker på om noen kan klare den. Du vet hva som vil skje om han blir mistenkt for å tyste. Hells Fury krever ikke bevis. En mistanke er nok. Jeg er redd vi vil ha blod på hendene allerede før uken er over.

Han satte seg på kanten av bordet. –Ja, det kommer nok til å bli et ormebol, enten på den ene eller den andre måten, innrømmet han, men… hvis han klarer å bryte Hells Furys kvelertak, vil det bli bedre for alle.

Dette kunne hun ikke benekte. –Selvfølgelig. Det vil være fantastisk om vi kan få satt en stopper for Detric Whitehead og organisasjonen hans, ja.

–Vi har ikke annet valg enn å føye oss. Det forstår du, ikke sant?

Hun hadde gått i høye hæler hele dagen og var begynt å bli temmelig sliten i føttene, men motsto trangen til å sette seg. Hun ønsket ikke å virke sliten eller svak. Hun jobbet i et fengsel og var nødt til å vise styrke, vise at hun dugde, hver eneste dag. –Og hvorfor det, sir?

–Du hørte selv hva Wallace sa. Han la frem planen sin som om vi hadde noe vi skulle ha sagt, men det har vi ikke. Beslutningen var tatt allerede før han ba om dette møtet her i dag. Til og med guvernøren er innstilt på å gjennomføre planen.

Hun lukket åpningen i konvolutten hun hadde fått, var sterkt fristet til å påpeke at han kunne prøvd litt hardere å protestere, men motsto fristelsen. –Vel… hva foreslår du at vi skal gjøre da?

–Vi får bare gå med på hele den helsikes etterforskningen. Men det er ingen grunn til at både du og jeg skal lede den. Jeg har gitt dem min velsignelse. Men jeg drukner i arbeid allerede, så du overtar herfra.

Hun strøk irritert tilbake en hårtust som hadde sneket seg ut fra det oppsatte håret. –Hva mener du med det? Skal jeg fungere som kontakt?

–Nettopp. Du skal snakke med Bennett hver gang det er trygt, og du skal rapportere fremskrittene hans til Wallace. Dette blir din baby, alt sammen.

Men det var jo nettopp hun som hadde problemer med planen. Og hun hadde fått et temmelig anstrengt forhold til Wallace etter møtet nettopp. For ikke å snakke om at hun hadde gjort seg delvis til uvenns med Bennett. Hvorfor skulle…?

Det demret plutselig for henne. Direktør Fischer distanserte seg med fullt overlegg fra alt sammen. Planen gjorde ham like nervøs som den gjorde henne, og han ønsket å være på god avstand i tilfelle den eksploderte rett i ansiktet på dem.

Nå skjønte hun hvorfor han hadde invitert henne med til det hemmelige møtet også. Hun skulle være «skalkeskjulet» hans. Han kunne berolige fengselsetaten ved å bøye seg for ønskene deres, og samtidig unngå å bli klandret og kritisert om alt gikk til helvete.

–Har jeg noe valg? spurte hun.

Han strøk seg over det tynne, hvite håret. –Ikke med mindre du foretrekker å si opp stillingen din, nei.

Hun trakk pusten dypt og prøvde å kontrollere sinnet. Akkurat i øyeblikket var det farlig fristende bare å gjøre det, å si opp der og da, men hun hadde investert seksten år av livet sitt i denne karrieren. Hun aktet ikke å gi den opp uten kamp, og særlig ikke når det faktisk var en sjanse, om enn en veldig liten, for at Bennett skulle klare den formidable oppgaven han var satt til å gjøre, og gjøre dem begge til helter.

Hun så for seg det blå blikket hans igjen, trodde aldri hun hadde sett en slik spesiell blåfarge på øynene til noe menneske. På nært hold hadde de minnet om is… –Nei, sir.

Fischer smilte. –Hyggelig å høre. Jeg ønsker dere lykke til, både deg og Bennett. Han reiste seg og gikk ut av rommet.

Peyton la hodet i hendene og forbannet både direktøren og måten han snek seg unna ansvaret på.

Var Bennett virkelig så dyktig som Wallace trodde?

Hun håpet inderlig det… for hvis han mislyktes, kom det til å skape alvorlige problemer for henne også.

